Talvi kuulub inimkeskse hariduse mõttetalgute tugigruppi. Ta kinnitab,  et on alati otsinud koole ja õpetajaid, kes lastele eelkõige inimlikkust ja alles seejärel põhjalikult ainet õpetaks. Ühitavad pea ühitamatut?  Teine ajend otsida viise ja ideid, kuidas haridussüsteemi täiustada, on Talvi juurde abi saama tulijad - koolilapsed. Haiged, maha surutud, välja väänatud, segaduses, närvilised, ebakindlad, koolistressis. Miks küll peab Eesti kool selline olema, küsib Talvi.  Ta ei jätnud enne, kui leidis tee Krasnojarski kooli ja on nüüd juba kolmel korral käinud asja  uurimas. Akadeemik štšetinini kool on internaatkool, kuhu õpilased tuuakse terveks õppeaastaks. Õppetöö toimub vene keeles, huvitav fakt on see, et ka teistelt maadelt - Tšehhist, Saksamaalt, mere tagant Kanadast tahetakse sellesse kooli tulla.  Kokku neljakümne rahvuse esindajad õpivad täna seal. Üks koolijuhi seisukohti on, et igal inimesel on vaja omi juuri, seega iga rahvas peab need säilitama, mis siis, et õpitakse ühes, kokku lepitud keeles. Muide, kooliõpetus on suures osas mitteverbaalne -  õpilaste kasvatamisel pannakse suurt rõhku taju, intuitsiooni arendamisele, et ka sõnadeta mõista.  Analüüs ei põhine ainult ratsionaalsel faktide sõelumisel, vaid üritatakse selgitada, mis on asjade sügavam mõte, mis on pealispinna, heli, värvide, sõnade taga ja kuidas kõik seotud on. Õpilased teevad aiatöid, koristavad, keedavad, pesevad. Ühiselt, mõtestatult, sõbralikult, mitte et saaks kuidagi ülepeakaela tehtud ja siis tormaks kampa fännama.   Metoodika toetub põhiseisukohale: laps on väga  andekas, tema põhivajadused, mis pole niivõrd materiaalsed, vaid hingelised, tuleb esmalt täita. Last tuleb õpetada mõtlema, oma mõtteid tajuma, mõttekiirust saab arendada. Last tuleb õpetada mängima, ta võib küll õppida seda ise, kuid õpetades on tulemus palju parem. Nad mängivad tunnis tähtede ja numbritega.  Teatud eeldused selged, on laps võimeline omandama suurt hulka teadmisi. Kuid ta peab ühtlasi mõistma, miks ta seda teeb, kuidas kõik seostub, igal lapsel on oma rütm ja tempo. Muidugi ei puudu  usuline haridus, milles omakorda suur rõhk muusikal.  Õppetöö kulgeb tõeliselt rahulikus ja loomulikus õhkkonnas. Õppuri isikuomadused, tema sotsiaalsus on peaeesmärk - teadmised tulevad kohe selle järel.